Tydlose swart-en-wit | SARIE
As jy radeloos is oor die kleurskema van 'n vertrek, kies dan swart-en-wit, want jy kan enige ander kleur daarby inbring as jy wil, dis altyd in die mode en jy raak nooit moeg daarvoor nie.
Begin by die vloer. 'n Swart-en-wit vloer van Marley-teëls (Floorworx) pas by byna enige vertrek. Dis veral treffend in 'n voorportaal of badkamer, maar werk selfs in 'n leefvertrek. Die raam van die Franse-styl stoel is wit geverf en gee dit 'n kontemporêre gevoel.
2. Maak 'n foto-galery
Maak 'n interessante raam deur jou afdruk tussen twee stukke glas vas te klamp met 'n sterk skryfbehoefte-knip aan die bo- en onderkant. Hang op aan die gaatjie in die knip.
3. So groot moontlik
Laat maak 'n reuse-afdruk van jou gunsteling-foto en monteer dit tussen twee stukke perspeks. Plak die perspeks om die rande met kleurlose silikoongom aanmekaar vas. Kyk hoe mooi is die swart-en-wit teëls hier gelê.
4. Hou dit ordelik
Met die inkleurmania wat ons beetgekry het, is dit 'n oulike plan om jou kryte bymekaar te hou. Was 'n blik silwerskoon, verwyder die etiket en maak droog. Plaas 'n vel wit en 'n vel swart papier opmekaar. Teken liggies 3 x 3 cm-blokkies daarop uit en skeur die twee velle papier tesame so netjies moontlik al op die lyne langs. Plak met 'n gomstiffie (smeer veral die hoeke) op die blikkie in 'n ruitpatroon. Verseël met 'n lagie Modge Podge (by stokperdjiewinkels te koop).